**Vuggestuen DUI`s Børnesyn**

*Børnesynet er vores grundlæggende forståelse for det enkelte barns rettigheder og behov, og vores forståelse for, hvad barnet skal mødes med for at sikre dets trivsel, udvikling og læring.*

Grundlæggende tager vi udgangspunkt i, at barnet og barndommen har en værdi i sig selv, uanset barnets forudsætninger og baggrund. Det betyder, at hvert enkelt barn er et unikt og selvstændigt menneske, med både rettigheder, behov, oplevelser og ønsker samt kompetencer, personlighed, ressourcer og udviklingspotentialer vi som voksne skal få øje på, tillægge værdi og understøtte og udvikle.

Vi ved at børn altid gør det bedste de kan, ud fra deres forudsætninger, og at børn har behov for at vi tager udgangspunkt i disse forudsætninger og guider det videre.   
Der kan være faktorer i barnets omgivelser eller i den kontekst det befinder sig i, som *giver* barnet udfordringer eller *sætter* barnet i vanskeligheder, hvilket betyder at vi ALDRIG ser barnet som et problem.  
Det er os voksne, der altid har ansvaret for at skabe betingelser, som støtter barnet igennem udfordringer og/eller vanskeligheder.

I vuggestuen DUI, mener vi at børn er aktive med-skabere af deres eget liv og deres egen hverdag.   
Børn har derfor ret til medbestemmelse; ret til at blive set og hørt, ret til at lege; børn har ret til glæde, nysgerrighed og fantasi og ret til at opleve og ret til at have plads i fællesskabet,   
Vi tror på og arbejder ud fra, at barnet udvikler sig og lærer i relation og samspil med andre børn og voksne.  
Derfor vægter vi arbejdet med den trygge relation og det enkelte barns plads i fællesskabet, særdeles højt.

Alle børn har brug for og ret til omsorg, der skal gives kontinuerligt gennem voksne, der dækker barnets behov for nærhed med åbne arme, et åbent sind og et åbent hjerte.  
  
Den daglige omsorg og nærhed for vuggestuebarnet, er grundlæggende for, at det enkelte barn udvikler de nære relationer, der skal sikre trivsel, tillid og tryghed og derved barnets mulighed for at turde udforske verdenen og udvikle selvstændighed.

I de nære omsorgsrelationer i vuggestuen DUI, skal barnet mødes med en forståelse for *hvem er jeg,* gennem nærværende og opmærksomme voksne der med støtte, indlevelse, øjenkontakt og opfyldelse af barnets basale behov, møder barnet ligeværdigt og følger barnets spor.

*Februar 2023*